A hazafiak
Kértek, s a haza kér; firkáltok, s a haza buzdít;
     Csizmátok nincsen, s a haza álljon elő.
Áldoztok bogarat, s azt a haza nézze tuloknak:
     Szándéktok jó volt, s a haza áldjon ezért?
Vesztegetők, szentségtelenek! mi düh szálla belétek,
     Mit keres a szent szó szenttelen ajkitokon?
Szűtökben legyen a haza, és ha kimondani szükség,
     Tetteitek zengjék nagy, diadalmi nevét.
Akkor lesz neve a bűn s baj szörnyeinek ölője.
     S nép és isten előtt becsben az áldozatok.
Versek
Vörösmarty Mihály
Magyar irodalom 1772-től 1849-ig